Ivan Bartolo saħaq li wara l-proċess tal-lum, il-PN irid jagħti l-appoġġ jew jieqaf jopponi lill-kap, ikun min ikun Meta kien qed jitkellem waqt il-Kunsill Ġenerali, Ivan Bartolo, membru tal-Eżekuttiv tal-Partit Nazzjonalista, appella biex ħadd ma jsejjaħlu traditur. “Aħna differenti, aħna m’għandniex rejiet u salvaturi,” sostna Bartolo li qal illi huwa l-Partit Laburista li għandu r-rejiet u s-salvaturi. “Kont inkun traditur li kieku żammejt ħalqi magħluq u ma għidt xejn. Jiġri x’jiġri llum aħna għandna d-dover li min se jkun il-Kap wara l-proċess tal-lum, jew nagħtuh appoġġ jew niefqu nopponuh,” sostna Bartolo. Tul id-diskors tiegħu, xi kultant imwaqqaf bl-għajjat u l-kummenti ta’ dawk preżenti, Ivan Bartolo saħaq li hemm ċans li l-Partit Laburista, fl-elezzjoni li jmiss, jirbaħ żewġ terzi fil-Parlament. Kien hawn li reġa’ tenna li jiġri x’jiġri llum, il-PN għandu jiffoka fuq dak li jgħaqqad. “Dak li jgħaqqadna huwa l-partit u d-demokrazija,” saħaq Ivan Bartolo. Aqra hawn x'qal ftit qabel Justin Schembri.